Alexander episcopus, servus servorum Dei, congregationi de monasterio Sancti Rigaldi de Aveisa in perpetuum. Religiosis desideriis eâ pietate et benevolentiâ consulendum atque concedendum est, ut propositum pie devotionis de fructu sue proventionis gaudeat et meritum benignitatis acquirat quod huic sine difficultate presidia prestat. Igitur venerabilis frater Eustorgius monasterii Sancti Austrumenii de Alvernio monachus in silvâ quâdam que dicitur Adveisa in episcopatu Matisconensi heremum inhabitaverat et desertum loci adusque monasterii et aliquantule congregationis fructum adjutorio divine miserationis et piâ roboratione fidelium animarum excoluerat, apostolicam nostram presentiam adiens juxtà venerabilis fratris nostri Agenonis Augustodunensis episcopi precibus suppliciter postulavit ut idem monasterium in apostolica jura reciperemus et privilegio apostolice tuitionis muniremus, quatenùs ille venerabilis locus singulari patrocinio et deffensione matris omnium ecclesiarum suffultus et roboratus et felicior in omni bono crescat et securior inter humana temptamenta consistat, cujus precibus sine contemptu pietatis et justicie effectum non potuimus denegare. Notum ergò sit omnibus in perpetuum quod eidem fratri et carissimo filio nostro Eustorgio suisque fratribus, cunctisque eorum successoribus privilegium nostre apostolice tuitionis concessimus, statuentes et expressè decernentes ut ipsum monasterium Sancti Rigaldi de Aveisâ et omniâ quecumque jure habet aut divina providentia in futurum sibi habenda concesserit ità sub jure et apostolice majestatis protectione consistant ut nullus imperator, rex, dux, marchio, episcopus, comes seu abbas, vel aliqua persona secularis aut ecclesiastica, magna vel parva, aut invadere, aut molestare, vel in aliquo inquietare, et à statu suo aliquid conditionaliter indè exigendo turbare presumat. His etiam addimus ut nullus in eodem monasterio nisi per electionem fratrum, juxtà Regulam sancti Benedicti abbas constituatur, et episcopus Matisconensis in cujus parochiâ est, si gratis, hoc est sine pretio hoc velit facere, electum à fratibus debeat consecrare et suum regimen sibi commendare. Sin verò pretium exigat pro consecratione, aut aliquo modo canonicam electionem fratrum temptet impedire, ad apostolicam sedem pro ordinando et consecrando abbate suo veniant. Si quis verò contrà hujus nostre constitutionis et confirmationis paginam nefario ausu agere et venire temptaverit, nisi resipiscat, auctoritate apostolorum Petri et Pauli ac nostrâ excommunicandum et ab omni consortio fidelium repellendum se esse pertimescat. Qui autem pie venerationis intuitu observaverit, et hic apostolice benedictionis gratiam et consolationem habeat et eternæ remunerationis premium, Domino donante, capiat. Datum Lateranis, xvi kal. aprilis, per manus Petri sancte ecclesie romane presbiteri cardinalis, anno x Pontificatûs Domini Alexandri II, papæ, Dominice verò Incarnationis millesimo lxxi, Indictione viii.